Illum, il-Kummissjoni Ewropea adottat Pjan ta' Azzjoni ġdid għal Ekonomija Ċirkolari — wieħed mill-elementi ewlenin tal-Patt Ekoloġiku Ewropew, l-aġenda l-ġdida tal-Ewropa għat-tkabbir sostenibbli. B'miżuri tul iċ-ċiklu tal-ħajja kollu tal-prodotti, il-Pjan ta' Azzjoni l-ġdid għandu l-għan li jagħmel l-ekonomija tagħna adatta għal futur ekoloġiku, isaħħaħ il-kompetittività tagħna filwaqt li jħares l-ambjent, u jagħti drittijiet ġodda lill-konsumaturi. Il-Pjan il-ġdid jibni fuq il-ħidma li saret mill-2015, u jiffoka fuq id-disinn u l-produzzjoni għal ekonomija ċirkolari, bil-għan li jiżgura li r-riżorsi użati jinżammu fl-ekonomija tal-UE għall-itwal żmien possibbli. Il-pjan u l-inizjattivi li jinsabu fih ser jiġu żviluppati bl-involviment mill-qrib tal-komunità tan-negozju u tal-partijiet ikkonċernati. Il-Viċi President Eżekuttiv għall-Patt Ekoloġiku Ewropew, Frans Timmermans, qal: “Sabiex niksbu n-newtralità tal-klima sal-2050, biex inħarsu l-ambjent naturali tagħna, u biex insaħħu l-kompetittività ekonomika tagħna, hemm bżonn ta' ekonomija kompletament ċirkolari. Illum, l-ekonomija tagħna għadha fil-biċċa l-kbira lineari, bi 12 % biss tal-materjali sekondarji u tar-riżorsi jinġiebu lura fl-ekonomija. Ħafna prodotti jibdew bil-ħsara wisq faċilment, ma jistgħux jerġgħu jintużaw, jissewwew jew jiġu rriċiklati, jew jistgħu jintużaw darba biss. Hemm potenzjal enormi li jista' jiġi sfruttat kemm għan-negozji kif ukoll għall-konsumaturi. Bil-pjan tal-lum qed inniedu azzjoni biex nibdlu l-mod kif isiru l-prodotti u biex nagħtu s-setgħa lill-konsumaturi ħalli jagħmlu għażliet sostenibbli għall-benefiċċju tagħhom stess u dak tal-ambjent.” Il-Kummissarju għall-Ambjent, l-Oċeani u s-Sajd, Virginijus Sinkevičius, qal: “Dinja waħda biss għandna, iżda minkejja dan, sal-2050 se nkunu qed nikkonsmaw daqslikieku kellna tlieta. Il-Pjan il-ġdid se jintegra ċ-ċirkolarità f'ħajjitna u se jħaffef it-tranżizzjoni ekoloġika tal-ekonomija tagħna. Qed noffru azzjoni deċiżiva biex tinbidel il-quċċata tal-katina tas-sostenibbiltà — id-disinn tal-prodotti. L-azzjonijiet orjentati lejn il-futur se joħolqu opportunitajiet ta' negozju u ta' impjiegi, se jagħtu drittijiet ġodda lill-konsumaturi Ewropej, se jisfruttaw l-innovazzjoni u d-diġitalizzazzjoni u, l-istess bħalma tagħmel in-natura, se jiżguraw li xejn ma jinħela.” It-tranżizzjoni lejn ekonomija ċirkolari diġà għaddejja, b'negozji pijunieri, konsumaturi u awtoritajiet pubbliċi fl-Ewropa li diġà ħaddnu dan il-mudell sostenibbli. Il-Kummissjoni se tiżgura li t-tranżizzjoni tal-ekonomija ċirkolari ġġib magħha opportunitajiet għal kulħadd, filwaqt li ħadd ma jibqa' lura. Il-Pjan ta' Azzjoni għal Ekonomija Ċirkolari li tressaq illum bħala parti mill-Istrateġija Industrijali tal-UE, se jippreżenta miżuri biex: Sfond Il-Patt Ekoloġiku Ewropew, ippreżentat mill-Kummissjoni von der Leyen fil-11 ta' Diċembru 2019, jistabbilixxi pjan direzzjonali ambizzjuż lejn ekonomija ċirkolari newtrali għall-klima, fejn it-tkabbir ekonomiku ikun diżakkoppjat mill-użu tar-riżorsi. Ekonomija ċirkolari tnaqqas il-pressjoni fuq ir-riżorsi naturali, u hija prekondizzjoni biex tintlaħaq il-mira tan-newtralità klimatika sal-2050 u biex jitwaqqaf it-telf tal-bijodiversità. Nofs l-emissjonijiet totali tal-gassijiet serra u aktar minn 90 % tat-telf tal-bijodiversità u tal-istress fuq l-ilma jiġu mill-estrazzjoni u mill-ipproċessar tar-riżorsi. L-ekonomija ċirkolari se jkollha benefiċċji netti pożittivi f'termini ta' tkabbir tal-PDG u tal-ħolqien tal-impjiegi, peress li l-applikazzjoni ta' miżuri ambizzjużi tal-ekonomija ċirkolari fl-Ewropa tista' żżid il-PDG tal-UE b'0.5 % addizzjonali sal-2030 bil-ħolqien ta' madwar 700 000 impjieg ġdid. Għal aktar informazzjoni Mistoqsijiet u Tweġibiet: Pjan ta' Azzjoni ġdid għal Ekonomija Ċirkolari u Ewropa Iktar Kompetittiva Sit web tal-Pjan ta' Azzjoni l-ġdid għal Ekonomija Ċirkolari Skeda informattiva Pjan ta' Azzjoni ġdid għal Ekonomija Ċirkolari Siltiet vidjo ġodda dwar l-ekonomija ċirkolari: plastiċi Pjan ta' Azzjoni ġdid għal Ekonomija Ċirkolari u Ewropa Iktar Nadifa u Iktar Kompetittiva Anness tal-Pjan ta' Azzjoni ġdid għal Ekonomija Ċirkolari u Ewropa Iktar Nadifa u Iktar Kompetittiva Id-Dokument ta' Ħidma tal-Persunal “Leading the way to a global circular economy: state of play” Stħarriġ tal-Ewrobarometru: Il-ħarsien tal-ambjent u tal-klima huwa importanti għal aktar minn 90 % taċ-ċittadini Ewropej Sit web tal-Ewwel Pjan ta' Azzjoni għal Ekonomija Ċirkolari